Ego Johannes et ego Baduinus, frater ejus, de Salino, notum facimus universis... quod, cum controversia verteretur inter nobilem virum Johannem, comitem Burgundie et dominum Salinensem, ex una parte, et nos, ex altera, super quatuor bullionibus quos dictus comes dederat in redditibus putei sui Salinensis domino Enjerrando, militi, Salinensi, quondam patri nostro, et heredibus suis quos habebat idem Engerrandus a matre nostra, quondam filia domini Henrici de Ronchamp, prout in quadam littera dicti comitis inde confecta continebatur, tandem inter dictum comitem et nos concordatum est et pacificatum extitit in hunc modum, scilicet quod nos spontanea voluntate, non coacti, fructus et exitus dictorum quatuor bullionum receptos et retemptos et omnem proventum usque ad confectionem presentium litterarum super hoc ab ipso commissum, nec non et unum bullionem quem abbas et conventus Roseriarum debebant annuatim dicto comiti circa festum Omnium Sanctorum, qui erat de numero dictorum quatuor bullionum, dicto comiti et suis heredibus pro nobis et nostris remisimus penitus perhempniter et quittavimus. Dictos vero alios tres bulliones, quos ab ipso comite ego predictus Johannes, pro me et dicto fratre meo, recepi in feodo et casamento, assedit et assignavit mihi dictus comes et dicto fratri meo in redditibus dicti sui putei, habendos et recipiendos perpetuo annuatim a nobis et heredibus nostris quos legitime de corporibus nostris descendentes habebimus, scilicet unum bullionem in septimana nativitatis Domini, alium bullionem in septimana Pasce, et alium bullionem in festivitate Omnium Sanctorum... In cujus rei testimonium, ad preces nostras, Sancti Anatholii et Sancti Michaelis Salinensis capitula sigilla sua presentibus litteris apposuerunt. Actum in crastino octabarum beati Andree apostoli, anno Domini Mº CCº sexagesimo secundo.